**ข่าวพยากรณ์และเตือนภัยการระบาดศัตรูพืช !!!**

**สำนักงานเกษตรจังหวัดตราด**

**“ลดต้นทุนและปลอดภัย หากเกษตรกรใช้การจัดการศัตรูพืชแบบผสมผสาน”**

**ประจำเดือนธันวาคม พ.ศ. 2562 (ฉบับที่ 12/2563)**



**แมลงวันพริก**

ในช่วงนี้ เกษตรกรมีการปลูกพริกและส่วนใหญ่อยู่ในระยะติดผลจนถึงเก็บเกี่ยวซึ่งเป็นระยะที่เหมาะสำหรับการทำลายของหนอนแมลงวันพริก **สำนักงานเกษตรจังหวัดตราดจึงขอแจ้งให้เกษตรกรหมั่นสำรวจแปลงปลูกพริกและเฝ้าระวังการระบาดของ**หนอนแมลงวันพริก

**รูปร่างลักษณะและชีวประวัติ**

แมลงวันพริก จัดเป็นแมลงวันผลไม้อีกชนิดหนึ่งที่สร้างความเสียหายให้กับผลผลิตการเกษตรโดยเฉพาะพืช ในตระกูลพริก-มะเขือ มีชื่อสามัญว่า solanum fruit fly และมีชื่อวิทยาศาสตร์ว่า *Bactrocera latifrons* (Hendel) ตัวเต็มวัยเพศเมียมีอวัยวะวางไข่ (ovipositor) ที่แหลมและแข็งแรง แทงผิวของเนื้อเยื่อพืชลึก 0.5-1.0 มิลลิเมตรเพื่อวางไข่ที่มีลักษณะรูปร่างยาวรี สีขาวขุ่น ผิวเป็นมันสะท้อนแสง เมื่อใกล้ฟักสีของไข่จะเข้มขึ้น ระยะไข่ 2-3 วัน ก็จะฟักเป็นตัวหนอนมีลักษณะหัวแหลมท้ายป้าน มีสีขาว หรือสีใกล้เคียงกับสีของพืชอาหาร ตัวหนอนเคลื่อนที่โดยการยืดหดลำตัวซึ่งเป็นปล้องๆ ส่วนหัวมีปากเป็นตะขอแข็งสีดำหนึ่งคู่เรียกว่า “mouth hook” ซึ่งเป็นอวัยวะที่หนอนใช้ชอนไชกินเนื้อเยื่อภายในผลพริกทำให้ผลพริกเน่าและร่วง นอกจากนี้ตัวหนอนยังมีความสามารถพิเศษในการงอตัวและดีดกระเด็นไปได้ไกล (หนอนวัย 3) ซึ่งช่วยให้หนอนหาที่เหมาะสมเพื่อเข้าดักแด้ในดิน ระยะหนอนมี 3 ระยะ (8-10 วัน) ดักแด้มีรูปร่างกลมรีคล้ายถังเบียร์ ไม่เคลื่อนไหว ระยะแรกจะมีสีขาวและค่อยเปลี่ยนเป็นสีน้ำตาล สีจะเข้มขึ้นเรื่อยๆ ระยะดักแด้11-14 วัน ก็จะออกเป็นตัวเต็มวัยซึ่งมีปีกบางใสสะท้อนแสงและมีแถบสีเหลืองที่ส่วนอก จึงเรียกว่า “แมลงวันทอง” ในระยะตัวเต็มวัยมีอายุเฉลี่ย 77-183 วัน โดยตลอดวงชีวิตจากไข่ถึงตัวเต็มวัยใช้เวลา 23-25 วัน

|  |  |  |  |
| --- | --- | --- | --- |
|  |  |  | latihabi |
| ไข่ | หนอน | ดักแด้ | ตัวเต็มวัย |

**วงจรชีวิตของแมลงวันพริก *Bactrocera latifrons*** (Hendel)

**ลักษณะการทำลาย**

การเข้าทำลายของแมลงวันพริกเกิดจากตัวเต็มวัยเพศเมียใช้อวัยวะวางไข่แทงลงไปในผลพริกเพื่อวางไข่ ตัวหนอนจะชอนไชกินไส้ในผลพริกทำให้พริกเน่าและร่วง ในระยะเริ่มแรกจะสังเกตได้ยากอาจพบอาการช้ำบริเวณใต้ผิวเปลือกเมื่อหนอนโตขึ้นเรื่อย ๆ จะทำให้ผลเน่าเละและมีน้ำไหลเยิ้มออกทางรูที่หนอนเจาะออกมาเพื่อเข้าดักแด้ในดิน นอกจากนี้รอยแผลที่เกิดขึ้นจากการวางไข่ของแมลงยังส่งผลให้เชื้อจุลินทรีย์สาเหตุโรคพืชเข้าทำลายตามทำให้ผลเน่าและร่วงหล่นก่อนระยะเก็บเกี่ยว ในพื้นที่ที่ไม่มีการป้องกันหรือควบคุมแมลงวันพริกความเสียหายที่เกิดขึ้นจากการเข้าทำลายอาจรุนแรงมากถึง 100 เปอร์เซ็นต์ ดังนั้น จึงจำเป็นที่ต้องป้องกันการเข้ามาทำลายผลผลิตพริกของแมลงวันพริก *B. latifrons* เพื่อลดความเสียหายที่อาจเกิดจากการเข้าทำลายของแมลงชนิดนี้

|  |  |
| --- | --- |
|  |  |
| ANd9GcQXUc1EFwcCIztCp7eOTo3quIgkqJcfi8MuRwRaT4OIOYUARNct |  |

# ลักษณะการทำลายของแมลงวันพริก

# การแพร่กระจาย

แมลงวันพริกมีเขตแพร่กระจายทั่วประเทศไทย พบเข้าทำลายพืชในวงศ์ Solanaceae จำพวกพริก-มะเขือ ได้แก่ พริกขี้หนู พริกชี้ฟ้า มะเขือเปราะ มะเขือยาว มะเขือกรอบ มะเขือพวง มะแว้งต้น และมะแว้งเครือ เป็นต้น

**ศัตรูธรรมชาติ**

**ตัวห้ำ** : มดคันไฟ *Pheidologeton diversus*

**ตัวเบียน** : แตนเบียนหนอน *Diachasmimorpha longicaudata* (Ashmead) และแตนเบียนไข่ *Fopius arisanus* (Sonan)

การป้องกันและกำจัด

1. วิธีเขตกรรม เช่น ทำความสะอาดแปลงปลูก โดยการเก็บผลพริกที่ร่วงหล่นทำลาย เพื่อลดแหล่งเพาะพันธุ์ของแมลงวันพริก หรือทำลายพืชอาศัยที่อยู่รอบๆ แปลงปลูกพริก

2. การใช้น้ำมันปิโตรเลียม ได้แก่ ดีซี ตรอน พลัส 83.9% EC หรือ เอส เค 99 83.9% EC หรือซันสเปรย์ อัลตร้า ฟรายด์ 83.9% EC อัตรา 60 มิลลิลิตร/น้ำ 20 ลิตร

3. การใช้สารชีวภัณฑ์ในการป้องกันกำจัด เช่น เชื้อราบิวเวอเรีย เชื้อราเมตาไรเซี่ยม

4. การใช้สารเคมี

การใช้สารเคมีกำจัดหนอนแมลงวันพริกทำได้ค่อนข้างลำบาก เนื่องจากตัวหนอนอาศัยอยู่ในผลพริก โอกาสที่สารเคมีจะสัมผัสตัวหนอนโดยตรงและทำให้หนอนตายจึงเป็นไปได้ยาก ทำให้การใช้สารเคมีฉีดพ่นไม่สามารถควบคุมหนอนแมลงวันพริกได้ และยังทำให้สารเคมีตกค้างในผลผลิตอีกด้วย หากจะใช้สารเคมีฉีดพ่นควรใช้ตั้งแต่พืชเริ่มออกดอกเพื่อไม่ให้ตัวเต็มวัยมาวางไข่บนผลพริก สารเคมีที่แนะนำ ได้แก่ มาลาไธออน ไซเปอร์เมทริน ไดเมโทเอต และไดคลอวอส อัตราการใช้ตามคำแนะนำในฉลาก โดยฉีดพ่นให้ทั่วต้นพืชทุก 7 วัน และเว้นระยะก่อนการเก็บเกี่ยวผลผลิตอย่างน้อย 7 วัน

5. การใช้สารล่อ

      ก. การใช้สารล่อแมลงวันผลไม้ตัวผู้ สารเคมีที่ใช้เป็นสารล่อนี้จะสามารถดึงดูดได้เฉพาะแมลงวันผลไม้ ตัวผู้เท่านั้น และการใช้สารล่อนั้นจะต้องคำนึงถึงแมลงที่ต้องการให้เข้ามาในกับดักด้วย เพราะแมลงวันผลไม้จะมีความเฉพาะเจาะจงกับสารล่อแต่ละชนิด โดยสารล่อที่มีประสิทธิภาพในการดึงดูดแมลงวันพริก *Bactrocera latifrons* ได้ดี คือ สารลาติ-ลัวร์ (liti-lure) สารเคมีในกลุ่ม α-ionone และ α-ionol ทุกชนิด

      ข. การใช้เหยื่อโปรตีน โดยการนำเอายีสต์โปรตีนออโตไลเสท (Protein autolysate) ผสมกับสารเคมีกำจัดแมลงมาเป็นเหยื่อล่อแมลงวันพริก โดยใช้ยีสต์โปรตีนออโตไลเสท 800 ซีซี ผสมสารเคมีมาลาไธออน 83% จำนวน 280 ซีซี ผสมน้ำ 20 ลิตร พ่นเป็นจุดๆ เท่านั้น วิธีการนี้ให้ผลที่ดีมาก นอกจากจะประหยัดทั้งค่าใช้จ่ายในการใช้สารฆ่าแมลงและแรงงานแล้ว ยังเป็นพิษต่อสภาพแวดล้อม แมลงผสมเกสร รวมทั้งตัวห้ำ-ตัวเบียนน้อยลง ที่สำคัญคือสารนี้สามารถดึงดูดได้ทั้งแมลงวันพริกตัวผู้และตัวเมีย ซึ่งจะช่วยลดอัตราการเข้าทำลายของแมลงวันพริกได้เป็นอย่างดี

**กลุ่มอารักขาพืช สำนักงานเกษตรจังหวัดตราด**

46 ถ. ราษฎร์นิยม ต. บางพระ อ. เมืองตราด จ. ตราด

โทร. ๐๓๙-๕๑ ๑๐๐๘ โทรสาร ๐๓๙-๕๒๓๓๘๕

http://www.trat.doae.go.th

E-mail: aragkha\_trat@hotmail.com

ผู้จัดทำ: นางสาวครองทรัพย์ สิงหราช ที่ปรึกษา: นายสายชล เจริญพร